‘กสิกร’จีบม.รัฐ ตั้งกองทุนบุคคล
บลจ.กสิกรไทย จีบมหาวิทยาลัยรัฐเจียดเงิน ตั้งกองทุนส่วนบุคคล ปลื้มสมาชิกกองทุนสำรองเลี้ยงชีพกล้าเสี่ยงมากขึ้น เลือกลงหุ้น 10-15%
30 ก.ค. 2555

บลจ.กสิกรไทย จีบมหาวิทยาลัยรัฐเจียดเงิน ตั้งกองทุนส่วนบุคคล ปลื้มสมาชิกกองทุนสำรองเลี้ยงชีพกล้าเสี่ยงมากขึ้น เลือกลงหุ้น 10-15%
นายเกษตร ชัยวันเพ็ญ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ในปัจจุบันมหาวิทยาลัยหลายแห่ง โดยเฉพาะมหาวิทยาลัยของรัฐสนใจการตั้งกองทุนส่วนบุคคล เพื่อบริหารเงินของมหาวิทยาลัยกันมากขึ้น ทำให้กลายเป็นตลาดที่น่าสนใจสำหรับอุตสาหกรรมกองทุนส่วนบุคคล
“เงินลงทุนของมหาวิทยาลัยของรัฐน่ามีไม่ต่ำกว่าหมื่นล้านบาท แต่ในช่วงแรกอาจจะเริ่มจากแบ่งเงินแค่บางส่วนมาทดลองลงทุนก่อน ซึ่งหลายมหาวิทยาลัยแบ่งเงินมาแห่งละประมาณ 500 ล้านบาท ซึ่งเราเข้าไปบุกตลาดนี้มานานแล้วและยังคงเดินหน้าต่อเนื่อง เพราะถือว่าเป็นตลาดที่มีศักยภาพ นอกจากนี้แต่ละคณะในมหาวิทยาลัยยังมีเงินที่สามารถนำมาจัดตั้งเป็นกองทุนได้อีก” นายเกษตร กล่าว
ทั้งนี้ เมื่อสิ้นเดือน มิ.ย. 2555 กองทุนส่วนบุคคล ภายใต้การ บริหารของ บลจ.กสิกรไทย มีมูลค่าสินทรัพย์ 9.7 หมื่นล้านบาท โดยเพิ่มขึ้น 2 หมื่นล้านบาท จากสิ้นปี 2554 
ขณะที่กองทุนสำรองเลี้ยงชีพมีอยู่ 1.52 แสนล้านบาท เพิ่มขึ้น 2 หมื่นล้านบาท 
“ทั้งกองทุนส่วนบุคคลและกองทุนสำรองเลี้ยงชีพถือว่า เติบโตทะลุเป้าหมายทั้งปีที่ตั้งไว้แล้ว เพราะฉะนั้นในครึ่งปีหลังจึงต้องพยายามรักษาไว้ในระดับนี้ และโดยปกติแล้วกองทุนสำรองเลี้ยงชีพขนาดใหญ่ยอดจะเข้ามาตั้งแต่ครึ่งปีแรกแล้ว และกองทุนส่วนบุคคลก็อาจจะมีมหาวิทยาลัยอีกเป็นหลักร้อยล้าน” นายเกษตร กล่าว 
นายเกษตร กล่าวอีกว่า กองทุนสำรองเลี้ยงชีพ มีนายจ้างจำนวน 2,300 ราย ซึ่ง 25% ของนายจ้างเปิดให้พนักงานเลือกนโยบายลงทุนเอง หรือ Employee’s Choice เพิ่มขึ้นจากที่มีอยู่ 10% ซึ่งถือเป็นสัญญาณที่ดี เพราะนายจ้างที่เข้ามาใหม่ 150 ราย เลือกทำ Employee’s Choice ถึง 55% ในขณะที่สมาชิกกองทุนมีความเข้าใจเรื่องการลงทุนมากขึ้น และกล้าลงทุนสินทรัพย์เสี่ยงมากขึ้น โดยแบ่งเงินมาลงทุนหุ้นถึง 10-15%